Nõukogu määrus (EMÜ) nr 892/88,

29. märts 1988,

millega muudetakse määrust (EMÜ) nr 2261/84, milles sätestatakse oliiviõli tootmistoetuse ja oliiviõli tootjate organisatsioonidele makstava toetuse andmise üldeeskirjad

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühiskorralduse kehtestamise kohta, [1] viimati muudetud määrusega (EMÜ) nr 3994/87, [2] eriti selle artikli 5 lõiget 4,

ning arvestades, et:

tootmistoetuse andmisel ei piirduta enam aladega, kuhu on oliivipuud istutatud enne teatavaid kuupäevi; nõukogu 14. juuni 1983. aasta määrus (EMÜ) nr 1590/83 oliiviõli tootmistoetuse andmise tingimustele vastavate oliivikasvatusalade kindlaksmääramise kohta [3] tuleks seetõttu kehtetuks tunnistada;

tuleks sätestada kriteeriumid, mille järgi määratakse kindlaks oliivikasvatajad, kelle keskmine toodang ületab teatava koguse;

tootjate organisatsioonid tuleks vabastada teatavatest põllukultuurideklaratsioonide kontrollimisega seotud ülesannetest, kuna seda teevad nüüd spetsialiseeritud asutused; tuleks läbi vaadata tootjaorganisatsioonidele antavast tootmistoetusest mahaarvatava summa kasutamise eeskirjad;

määrusega (EMÜ) nr 1915/87 [4] on muudetud muuhulgas oliiviõli tootmistoetuste süsteemi ja sätestatud oliiviõli maksimumkogus, mille suhtes tootmistoetust makstakse; kõnealuste sätetega nähakse ette, et kui tegelik toodetud kogus on suurem kui maksimumkogus, vähendatakse ühiku kohta makstavat toetust koefitsiendi kohaldamise teel; kui toodetud kogus on väiksem kui maksimumkogus, lisatakse vahe järgmiseks turustusaastaks kindlaksmääratavale maksimumkogusele; toetuse vähendamist ei kohaldata väiketootjate suhtes; tuleks sätestada eeskirjad lõpliku toetussumma kindlaksmääramiseks, esialgse toetuse maksmiseks ning hinnangulise toodangu ja tegelikult toodetud koguse kindlaksmääramiseks; toetust antakse erinevate kriteeriumide alusel sõltuvalt sellest, kas oliivikasvatajad on tootjaorganisatsiooni liikmed ja kas nende toodang ületab teatava koguse; kõnealuse koguse kindlaksmääramiseks tuleks sätestada eeskirjad; määrust (EMÜ) nr 2261/84 [5](viimati muudetud määrusega (EMÜ) nr 3763/86 [6]) tuleks muuta;

tootmistoetuste süsteemi haldamise kogemused ei ole veel piisavad, et teha ettepanekuid selle muutmiseks, eelkõige kuna süsteemi rakendatakse kahes uues liikmesriigis; seetõttu tuleks pikendada tootmistoetuste süsteemi toimimise aruande esitamise tähtaega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2261/84 muudetakse järgmiselt.

1. Artikli 2 lõige 1 asendatakse järgmisega:

"1. Tootmistoetust antakse määruse nr 136/66/EMÜ lisa punktides 1 ja 4 määratletud oliiviõli eest."

2. Artikli 2 lõikes 4 asendatakse arv "100" arvuga "200".

3. Artikli 2 lõiked 5 ja 6 asendatakse järgmise lõikega:

"5. Tootjaliikmesriigid määravad kahe eelmise turustusaasta jooksul toetuse saamise tingimustele vastanud keskmise toodetud õlikoguse alusel kindlaks, millised oliivikasvatajad toodavad vähemalt 200 kg õli määruse nr 136/66/EMÜ artikli 5 lõike 2 tähenduses.

Juhul, kui vajalikke andmeid ei ole olemas või need ei ole kättesaadavad või kui oliivikasvataja on muutnud põllukultuurideklaratsiooni ja koos sellega ka tootmisvõimsust, määratakse toetuse saamise õigus kindlaks, korrutades tootmises olevate oliivipuude arvu vastavalt artiklile 18 kaheks eelnevaks turustusaastaks kindlaksmääratud keskmise oliivi- ja õlisaagisega."

4. Artikli 3 lõike 1 teine taane asendatakse järgmisega:

"— oliivikasvatusregistri koostamiseks esitatud deklaratsiooni koopia."

5. Artikli 6 lõike 1 teine taane jäetakse välja.

6. Artikli 8 lõike 2 kolmas taane jäetakse välja.

7. Artikli 10 esimene taane asendatakse järgmisega:

"— kooskõlastavad oma liikmesorganisatsioonide tegevust, tagavad selle vastavuse käesoleva määruse sätetele ning eelkõige kontrollivad kindlaksmääratud protsendimäära alusel vahetult artiklis 8 täpsustatud kontrolli läbiviimist,".

8. Artikli 11 lõike 1 punkti b teine taane asendatakse järgmisega:

"— oliiviõli koguse, mille kohta on iga organisatsiooni kaudu toetust antud,".

9. Artikli 12 lõige 2 asendatakse järgmisega:

"2. Lõikes 1 osutatud ettemaksed igale oliivikasvatajale ei ületa summat, mis saadakse, kui vastavalt artikli 17a lõikele 1 kindlaksmääratud toetuse määr ühiku kohta korrutatakse

- summaga, mis saadakse vastavalt artiklile 18 kindlaksmääratud oliivi- ja õlisaagise korrutamisel tootmises olevate ja põllukultuurideklaratsioonis märgitud oliivipuude arvuga, või

- taotluses märgitud kogusega, kui kõnealune kogus on väiksem kui vastavalt esimesele taandele saadud kogus."

10. Peatükile

"Lõppsätted"

lisatakse järgmine artikkel:

"Artikkel 17a

1. Enne 1. märtsi määratakse jooksvaks turustusaastaks vastavalt määruse nr 136/66/EMÜ artiklile 38 kindlaks:

a) hinnanguline toodang;

b) tootmistoetuse määr ühiku kohta, mida on võimalik ette maksta; see summa peab iga turustusaasta tootmistingimusi arvesse võttes võimaldama vältida põhjendamatute maksete tegemist oliivikasvatajatele.

2. Hiljemalt kuue kuu jooksul pärast turustusaasta lõppu määratakse lõikes 1 osutatud korras asjaomase turustusaasta kohta kindlaks:

a) tegelikult toodetud kogus, mis vastab toetuse saamise tingimustele;

b) määruse nr 136/66/EMÜ artikli 5 lõike 1 punkti b viiendas lõigus sätestatud tootmistoetuse määr ühiku kohta, mida makstakse tootjatele, kelle keskmine toodang on vähemalt 200 kilogrammi turustusaasta kohta;

c) kogus, mis viiakse üle järgmisesse turustusaastasse, kui punktis a osutatud toodetud kogus on väiksem kui sätestatud maksimumkogus.

3. Liikmesriigid edastavad komisjonile hiljemalt 31. jaanuariks jooksva turustusaasta oliiviõli toodangu tõenäolised kogused. Komisjon võib kasutada teisi teabeallikaid ja vajaduse korral lasta teha oliiviõlitoodangu osas uuringuid või vaatlusi."

11. Artikli 19 teises lõigus jäetakse välja viide punktile a.

12. Artikkel 21 asendatakse järgmisega:

"Artikkel 21

Komisjon esitab nõukogule enne 1. jaanuari 1990 aruande oliiviõli tootmistoetuste süsteemi toimimise kohta ja vajaduse korral asjakohased ettepanekud süsteemi läbivaatamiseks."

Artikkel 2

Määrus (EMÜ) nr 1590/83 tunnistatakse kehtetuks.

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. märts 1988

Nõukogu nimel

eesistuja

I. Kiechle

[1] EÜT 172, 30.9.1966, lk 3025/66.

[2] EÜT L 377, 31.12.1987, lk 31.

[3] EÜT L 163, 22.6.1983, lk 39.

[4] EÜT L 183, 3.7.1987, lk 7.

[5] EÜT L 208, 3.8.1984, lk 3.

[6] EÜT L 349, 11.12.1986, lk 10.

--------------------------------------------------